CELEX: 32019R0248
Language: mt
Date: 2018-11-13 00:00:00
Title: Regolament Delegat tal-Kummissjoni (UE) 2019/248 tat-13 ta' Novembru 2018 li jikkoreġi r-Regolament (UE) Nru 63/2011 li jistabbilixxi dispożizzjonijiet dettaljati għall-applikazzjoni għal deroga mill-miri speċifiċi tal-emissjonijiet tas-CO2 skont l-Artikolu 11 tar-Regolament (KE) Nru 443/2009 tal-Parlament Ewropew u tal-Kunsill (Test b'rilevanza għaż-ŻEE.)

13.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 42/5
               
            
         REGOLAMENT DELEGAT TAL-KUMMISSJONI (UE) 2019/248
         tat-13 ta' Novembru 2018
         li jikkoreġi r-Regolament (UE) Nru 63/2011 li jistabbilixxi dispożizzjonijiet dettaljati għall-applikazzjoni għal deroga mill-miri speċifiċi tal-emissjonijiet tas-CO2 skont l-Artikolu 11 tar-Regolament (KE) Nru 443/2009 tal-Parlament Ewropew u tal-Kunsill
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief (1), u b'mod partikolari l-Artikolu 11(8) tiegħu,
         Billi:
         
                     (1)
                  
                  
                     Fl-2007, il-manifattur ta' vetturi ħfief General Motors Holding LLC, għarraf lill-Kummissjoni li l-emissjonijiet speċifiċi medji tas-CO2 speċifikati għal dak il-manifattur fl-Anness IV tar-Regolament tal-Kummissjoni (UE) Nru 63/2011 (2), mhumiex korretti.
                  
               
                     (2)
                  
                  
                     Il-manifattur ipprovda evidenza dettaljata li turi li l-emissjonijiet speċifiċi medji tas-CO2 fl-2007 kienu ogħla b'mod sinifikanti mill-valur indikat fir-Regolament (UE) Nru 63/2011. Dan il-valur kien ibbażat fuq l-emissjonijiet speċifiċi tas-CO2 ta' vetturi li, b'mod żbaljat, inkludew dawk ta' Adam Opel AG, li dak iż-żmien kienet konnessa ma' General Motors. Dawk l-emissjonijiet speċifiċi tas-CO2 tal-vetturi tal-Adam Opel AG ikkontribwew għal medja aktar baxxa tal-emissjonijiet speċifiċi tas-CO2 ta' General Motors fl-2007. L-iżball sar evidenti wara l-bidla fis-sjieda ta' General Motors u Adam Opel, li seħħet fl-1 ta' Awwissu 2017.
                  
               
                     (3)
                  
                  
                     Il-Kummissjoni tqis li l-evidenza provduta minn General Motors Holding LLC hija prova tal-inkorrettezza tal-emissjonijiet speċifiċi medji tas-CO2 tal-manifattur fl-2007, kif indikat fir-Regolament (UE) Nru 63/2011.
                  
               
                     (4)
                  
                  
                     Għalhekk jenħtieġ li r-Regolament (UE) Nru 63/2011 jiġi kkoreġut skont dan.
                  
               ADOTTAT DAN IR-REGOLAMENT:
         
            Artikolu 1
            Fit-Tabella tal-Anness IV tar-Regolament (UE) Nru 63/2011, fil-kolonna “Emissjonijiet medji, [g/km]”, fir-ringiela ta' “General Motors”, il-valur “159,604” jinbidel b'“283,689”.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta' Novembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 140, 5.6.2009, p. 1.
         
            (2)  Ir-Regolament tal-Kummissjoni (UE) Nru 63/2011 tas-26 ta' Jannar 2011 li jistabbilixxi dispożizzjonijiet dettaljati għall-applikazzjoni għal deroga mill-miri speċifiċi tal-emissjonijiet tas-CO2 skont l-Artikolu 11 tar-Regolament (KE) Nru 443/2009 tal-Parlament Ewropew u tal-Kunsill (ĠU L 23, 27.1.2011, p. 16).